**Likumprojekta "Grozījumi likumā „Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ņemot vērā visā valsts teritorijā izsludināto ārkārtējo situāciju (Ministru kabineta 2020. gada 12. marta rīkojums Nr. 103 “Par ārkārtas situācijas izsludināšanu”), kā arī ar to saistīto prognozējamo iespaidu uz valsts ekonomiku, likumprojekts "Grozījumi likumā „Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību”"(turpmāk – likumprojekts) paredz terminētas izmaiņas civiltiesisko saistību izpildīšanas kavējumu jomā, izvērtējot to ietekmi uz saistību godprātīgu izpildi un konkurences tiesību ievērošanu.  Ņemot vērā COVID-19 radīto ārkārtējo situāciju valstī un ar to noteiktos pulcēšanās aizliegumus vai ierobežojumus, likumprojektā ietvertais regulējums arī nodrošina iespēju biedrību un kooperatīvo sabiedrību biedru kopsapulču un Maksātnespējas likumā noteikto kreditoru sapulču norisi organizēt attālināti.  Likumprojekts stāsies spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta 2020. gada 12. marta rīkojums Nr.103 “Par ārkārtas situācijas izsludināšanu” (turpmāk – MK rīkojums Nr.103); 2. Ministru kabineta 2020. gada 19. marta ārkārtas sēdes protokollēmuma (Nr.16. 4.§) “Likumprojekts "Par valsts apdraudējuma un tā seku novēršanas un pārvarēšanas pasākumiem sakarā ar COVID-19 izplatību" 9. punkts. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Ministru kabineta 2020. gada 19. marta ārkārtas sēdē lemto, Tieslietu ministrijai tika uzdots izvērtēt iespējas paredzēt terminētas izmaiņas civiltiesisko saistību izpildīšanas kavējumu jomā, izvērtējot priekšlikumu ietekmi uz saistību godprātīgu izpildi un konkurences tiesību ievērošanu. Ņemot vērā visā valsts teritorijā izsludināto ārkārtējo situāciju (MK rīkojums Nr.103), kā arī ar to saistīto prognozējamo iespaidu uz valsts ekonomiku un Ministru kabineta doto uzdevumu, ir izstrādāts likumprojekts.  1. Terminētas izmaiņas civiltiesisko saistību izpildīšanas kavējumu jomā  Ar MK rīkojumu Nr.103 izsludinātā ārkārtas situācija valstī viennozīmīgi ir vērtējama kā ārkārtēji apstākļi. Vienlaikus ar ārkārtas situācijas izsludināšanu valstī noteiktie ierobežojumi un ekonomiskās aktivitātes kritums, ņemot vērā tā mērogu, ietekmēs visu tautsaimniecību, secīgi radot tālākas sekas, kas ar nepārvaramas varas apstākļiem būs saistītas tikai pastarpināti. T.i., valsts noteiktie ierobežojumi Covid-19 izplatības ierobežošanai kā nepārvaramas varas apstāklis padara neiespējamu virkni civiltiesisko saistību izpildi. Vienlaikus šo saistību neizpildīšana vai citas sekas, kas ir secīgi saistītas ar šiem notikumiem var padarīt neiespējamu citu saistību izpildi, attiecībā uz kurām nepārvarama vara nav konstatējama. Piemēram, personai zūd ienākumi no nekustamā īpašuma iznomāšanas (kas ir vienīgie ienākumi), jo nomnieks, pamatojoties uz nepārvaramas varas apstākļiem (Civillikuma 2147. pants) nevar lietot nomājamo objektu. Šāda situācija, ja personai nav līdzekļu un citu iespēju gūt ienākumus, kā arī pats objekts savu īpašību dēļ nav izmantojams ārkārtas stāvoklī, nav saistīta ar personas rūpības trūkumu, bet var izraisīt šīs personas nespēju savlaicīgi izpildīt savas saistības.  Civiltiesisku attiecību izpildē ir sagaidāms, ka dažādiem tiesību subjektiem būs grūtības veikt saistību izpildi. Saistības izpildīšanas nokavējumus rada virkni papildu negatīvas sekas personai, kurā kavē saistības izpildīšanu. Tādas ir pienākums atlīdzināt zaudējumus (Civillikuma 1662. pants), maksāt nokavējuma procentus (Civillikuma 1759. panta 1. punkts), kā arī personām ir pieejami dažādi saistību tiesību pastiprināšanas līdzekļi, no kuriem visizplatītākais ir līgumsods.  Jautājumā par saistības izpildīšanas nokavējumu Civillikuma 1657. pants paredz, ka tiesa var parādnieku atsvabināt no viņam neizdevīgām nokavējuma sekām arī citos gadījumos, kad viņu nevar vainot ne uzmanības trūkumā, ne vispār vieglprātībā vai nolaidībā, vai kad izpildīšana nav notikusi nepārvaramas varas dēļ. Ārkārtējā situācija un ar to saistītie notikumi varētu konkrētos apstākļos būt gadījumi, kuros tiesa konstatē, ka parādnieku nevar vainot uzmanības trūkumā, vieglprātībā vai nolaidībā. Tomēr jāuzsver, ka minētā tiesību norma pamatā prasa tiesas iesaisti un tās piemērošana nav bijusi izplatīta. Tādējādi ir maz ticams, ka tiesību subjekti to izmantotu praksē bez tiesas iesaistes.  Civillikumā attiecībā uz nepārvaramu varu ir ietvertas vairākas atrunas. Civillikuma 1657. pants paredz, ka tiesa var parādnieku atsvabināt no viņam neizdevīgām nokavējuma sekām cita starpā, ja izpildīšana nav notikusi nepārvaramas varas dēļ. Savukārt Civillikuma 1773. pants nepārvaramas varas izraisītu zaudējumus dēvē par nejaušiem (nejauši zaudējumi nav jāatlīdzina). Civillikuma 2147. pants paredz atbrīvojumu no nomas vai īres maksas, ja nomas objekts nepārvaramas varas dēļ palicis nelietots un ir iestājušies Civillikuma 2148. pantā minētie nosacījumi. Līdz ar to attiecībā uz nepārvaramas varas apstākļiem regulējums ir pietiekams.  Tomēr, ņemot vērā, ka Covid-19 izplatības laikā notiek būtiskas novirzes civiltiesiskā apgrozībā, ir sagaidāms, ka gadījumu skaits, kurus ietekmēs esošā situācija, būs daudz lielāks nekā parastos apstākļos. Turklāt būs bieži gadījumi, kur nepārvarama vara noved pie saistību izpildīšanas kavējuma pastarpināti. T.i., nepārvarama vara nebūs tiešais cēlonis saistības izpildīšanas kavējumam. Tādēļ tas būtu neveiksmīgs risinājums, ja visi gadījumi tiktu risināti esošā tiesiskā regulējuma ietvaros. Tas radītu ievērojamu tiesu noslodzi (strīdi par to, vai saistību izpildīšanas kavējums ir nepārvaramas varas radīts vai arī ir iestājušies apstākļi, kuros parādnieks nav vainojams saskaņā ar Civillikuma 1657. pantu), kā arī radītu neskaidrību tiesiskajās attiecībās (kamēr izveidojas vienota prakse strīdus gadījumos), kas radītu papildu slodzi uz civiltiesisko apgrozību.  Situācijā, kur ir paredzams vispārējs ekonomiskās aktivitātes sarukums, mērķis ir mazināt papildu negatīvās sekas, kas iestāsies tiesību subjektiem, kuriem būs grūtības izpildīt civiltiesiskas saistības. Zaudējumus cietīs visi, bet, lai pēc tam būtu iespējama pēc iespējas ātrāka ekonomiskās aktivitātes atjaunošanās, ir pēc iespējas jālīdzsvaro šo zaudējumu ietekme uz tiem tiesību subjektiem, kuriem būs grūtības izpildīt saistības. Minētais izriet no tā, ka papildu negatīvo seku iestāšanās un pieaugšana laika gaitā var būtiski pasliktināt tiesību subjektu mantisko stāvokli, kas tālāk novestu pie lēnākas tautsaimniecības atgūšanās.  Vienlaikus ir nepieciešams nodrošināt, ka tiesību subjekti vēl joprojām būtu motivēti izpildīt saistības, ja tas ir iespējams. Tādēļ atteikšanās no jebkādām tiesiskām sekām saistību izpildīšanas nokavējuma gadījumā nebūtu vēlama.  Ievērojot visu minēto, nepieciešams mazināt papildu negatīvo seku ietekmi uz tiesību subjektiem, kuri tuvākajā laikā nespēs nodrošināt savlaicīgu civiltiesisku saistību izpildi.  Lai risinātu minēto problēmu, likumprojekts paredz papildināt likumu ar 30. pantu, kas noteiktu, ka no 2020. gada 1.  aprīļa līdz 2020. gada 1. septembrim nokavējuma procenti par civiltiesiskas saistības izpildīšanas nokavējumu nevar pārsniegt likumiskos procentus.  Ņemot vērā, ka nav iespējams šauri identificēt tiesību subjektus, kuru saistību izpildi apgrūtinās esošā situācija, un ir paredzams, ka situācijas ietekme būs ļoti plaša, likumprojektā piedāvātais likuma 30. pants ir attiecināms uz visām civiltiesiskām saistībām, tajā skaitā ir piemērojams visiem tiesību subjektiem, arī tiem, kam nav nekādu grūtību.  Minētais novērsīs strīdus par to, vai konkrēts tiesību subjekts ir vai nav normas piemērošanas tvērumā, kā arī katra gadījuma individuālu vērtēšanu. Piedāvātā norma attiecīgajā laika periodā aprobežos pielīgtos nokavējuma procentus ar likumiskajiem 6% gadā. Ikdienas civiltiesiskajos darījumos šāds aprobežojums ir 4-10 reizes mazāks par tirgus praksi.  Tādējādi tā vispārēji mazinās papildu negatīvās sekas, kas radīsies, ja persona kavēs civiltiesisku saistību izpildi. Vienlaikus tā neradīs situāciju, ka par izpildīšanas kavējumu nav nekādu seku, kas varētu veicināt vieglprātīgu šīs situācijas izmantošanu, jo ļautu bez sekām līdz 2020. gada 1. septembrim atlikt saistību izpildi.  Jāuzsver, ka šī tiesību norma neattieksies uz citām papildu negatīvām sekām, kas var iestāties, kavējot saistību izpildi, piemēram, līgumsodu, pienākuma segt zaudējumus, kuru kavējums izraisījis. Šādu seku izslēgšana vispārējas tiesību normas ietvaros varētu radīt citas neparedzētas sekas ar nevēlamu ietekmi uz civiltiesisko apgrozību. Nebūtu pieļaujams, ka, piemēram, saistības izpildīšanas kavējums, kas nav saistīts ar ārkārtējo situāciju, bet ir radījis ievērojamus zaudējumus citai personai, nedod zaudējumus cietušajai personai iespējas aizsargāt savas tiesības.  Jānorāda, ka šī norma neattieksies uz kapitāla lietošanas procentu samaksas pienākumu, jo to rašanās pamats nav izpildīšanas nokavējumam likumā paredzētās sekas. Ņemot vērā, ka pastāv viedokļi, ka lietošanas procenti, iestājoties to samaksas termiņam, kļūst par nokavējuma procentiem, ir jānorāda, ka normas redzējums nav tik plašs, jo tās mērķis ir novērst papildu negatīvas sekas, kas iestājas ar saistības izpildīšanas nokavējumu. Lietošanas procenti nav šādas papildu negatīvas sekas.  Tiesību norma neatcels saistību kā tādu, bet tikai konkrētajā laika periodā aprobežos nokavējuma procentu apmēru tās izpildīšanas kavējumam, ja tāds notiks. Saistības paliks spēkā un būs izpildāmas atbilstoši vispārējam regulējumam.  Tiesību norma attieksies uz tajā minētajā sekām tikai attiecībā uz tajā norādīto laika periodu. Tā neatcels nokavējuma sekas, kas jau ir iestājušās, vai, ja nokavējums turpināsies pēc normā paredzētā laika perioda, sekas, kas iestāsies pēc tā. Ņemot vērā, ka dažādu informācijas tehnoloģiju risinājumu ātra pielāgošana var nebūt iespējama, lai atainotu likumā noteiktu izņēmuma periodu, apstāklis, ka šajās sistēmās tiks aprēķināti līdzšinējie pielīgtie nokavējuma procenti nebūtu uzskatāmas par agresīvu komercpraksi.  Ir paredzams, ka šāda tiesību norma varētu mazināt civiltiesisku attiecību pušu strīdus gadījumu skaitu. T.i., apmēra ziņā mazākas nelabvēlīgas sekas par saistības izpildes nokavējumu, radīs lielāku iespēju, ka puses atrisina saistību izpildi savā starpā, nevis vēršas tiesā, jo nokavējuma sekas parādniekam ir pietiekami smagas, lai tas vērstos tiesā iespējamas Civillikuma 1657. panta piemērošanas dēļ.    2. Attālināta dalība biedrību un kooperatīvo sabiedrību biedru kopsapulcē  No šobrīd spēkā esošās Kooperatīvo sabiedrību likuma un Biedrību un nodibinājumu likuma regulējuma, attiecīgi, Kooperatīvo sabiedrību likuma 33. panta sestās daļas, Biedrību un nodibinājumu likuma 36. panta pirmās daļas izriet, ka biedru kopsapulces attālināti, tajā skaitā izmantojot elektroniskos sakaru līdzekļus, var sasaukt tikai tad, ja to paredz attiecīgie statūti.  MK rīkojumā Nr.103 Covid-19 izplatības mazināšanai noteikti vairāki pulcēšanās aizliegumi vai ierobežojumi - ierobežota neorganizēta pulcēšanās kultūras, izklaides, atpūtas, sporta un reliģisko norišu vietās, ja tajās vienlaikus pulcējas vairāk par 50 cilvēkiem (MK rīkojuma Nr.103 4.5. apakšpunkts), pienākums personām, kuras ieradušās no ārvalstīm, personām, kuras Slimību profilakses un kontroles centrs ir noteicis kā Covid-19 infekcijas slimības kontaktpersonas, un personām, kurām laboratoriski apstiprināta Covid-19 diagnoze un kuru veselības stāvoklis pieļauj ārstēšanos mājās, 14 dienas nodrošināt pašizolāciju dzīvesvietā un nepakļaut citas personas inficēšanās riskam, samazinot tiešus kontaktus ar citiem cilvēkiem (MK rīkojuma Nr.103 4.12.1.1., 4.12.1.4., 4.12.2.1., 4.12.2.4., 4.12.3.1. un 14.2.3.2.  apakšpunkts). Minēto personu vidū ir arī kooperatīvo sabiedrību un biedrību biedri.  Tādējādi likumprojekts, lai vienlaikus ievērotu MK rīkojumā Nr.103 noteiktos pulcēšanās aizliegumus un ierobežojumus, kā arī nodrošinātu biedrību un kooperatīvo sabiedrību darbības nepārtrauktību COVID-19 radītās ārkārtējās situāciju laikā, paredz vairākas iespējas, kā biedrības vai kooperatīvās sabiedrības biedrs līdz 2020. gada 1. septembrim var piedalīties un balsot biedru sapulcē, fiziski neierodoties uz sapulci:  1) rakstveidā (tai skaitā, izmantojot elektroniskos saziņas līdzekļus) balsot pirms biedru kopsapulces;  2) biedra tiesības piedalīties un balsot biedru sapulcē, izmantojot elektroniskos saziņas līdzekļus.  Visos šajos gadījumos biedrs ir pielīdzināts klātesošam dalībniekam un ierakstāms klātesošo biedru sarakstā.  Lai gan likumprojekts imperatīvi paredz, ka biedra tiesības attālināti piedalīties biedru kopsapulcē nodrošina valde, tomēr ir gadījumi, kad valde nebūs kopsapulces organizators, piemēram, ja valde nepamatoti atsakās sasaukt biedru kopsapulci vai ja biedrībai vai kooperatīvajai sabiedrībai nav valdes. Šajos gadījumos likums atļauj citām sabiedrības institūcijām sasaukt biedru kopsapulci (kooperatīvās sabiedrības gadījumā – padomei, bet biedrības gadījumā – biedriem). Jāņem vērā, ka arī citai sabiedrības institūcijai, sasaucot biedru kopsapulci, ir pienākums nodrošināt biedriem iespējas sapulcē piedalīties attālināti, gan balsojot pirms kopsapulces, gan kopsapulcei pieslēdzoties ar elektroniskās saziņas līdzekļiem. Attiecīgi arī šajā gadījumā informācija par attālinātās dalības iespējām ir jānorāda paziņojumā par sapulces sasaukšanu.   1. **Biedra tiesības balsot pirms biedru kopsapulces**   Likumprojekts paredz tiesības biedram savu balsojumu nodot pirms biedru kopsapulces. Biedram ir tiesības rakstveidā (tajā skaitā, izmantojot elektroniskos saziņas līdzekļus) balsot pirms biedru kopsapulces, ja ir izpildīti šādi nosacījumi:  1) balsojums tiek nodots tādā veidā, kas ļauj biedrībai vai kooperatīvajai sabiedrībai nodrošināt biedra identifikāciju;  2) balsojums tiek saņemts biedrībā vai kooperatīvajā sabiedrībā vismaz iepriekšējā dienā pirms biedru kopsapulces.  Paziņojumā par biedru kopsapulces sasaukšanu būs jānorāda kārtība un termiņus, kādos biedri var izmantot tiesības balsot pirms biedru kopsapulces vai piedalīties vai balsot biedru kopsapulcē, izmantojot elektroniskos saziņas līdzekļus.  Nododot balsojumu, biedram ir jānodrošina, ka biedrība vai kooperatīvā sabiedrība viņu spēs identificēt (piemēram, balsojumu var parakstīt notariāli vai ar drošu elektronisko parakstu; izmantot dažādas elektroniskas platformas, kurās ir iestrādāta personas identificēšana un kurā var gan sarunāties, gan balsot, piemēram, *Skype, Microsoft Teams,* izmantot banku autentifikācijas rīkus; ja biedrībā vai kooperatīvā sabiedrībā ir noteikta vai praksē ieviesta cita kārtība, kā tā attālināti spēj identificēt savus biedrus, tad biedram būs jāievēro šī kārtība).  Biedram arī jānodrošina, ka viņa balsojums sabiedrībā tiks saņemts vismaz iepriekšējā dienā pirms biedru kopsapulces. Lai biedrs varētu būt drošs, ka viņa balsojums ir saņemts, biedrs var lūgt biedrību vai kooperatīvo sabiedrību apstiprināt balsojuma saņemšanu. Šādu lūgumu var izteikt vienlaicīgi ar balsojuma nosūtīšanu vai izteikt vēlāk (piemēram, ja biedrs balsojumu ir nosūtījis pa pastu, tuvojoties sanāksmes dienai, biedrs ar biedrību vai kooperatīvo sabiedrību var sazināties ar e-pasta starpniecību un lūgt apstiprināt balsojuma saņemšanu; gadījumā, ja balsojums tomēr nav saņemts, biedram ir iespēja piedalīties sanāksmē personīgi, ar pārstāvja starpniecību vai izmantojot elektroniskos saziņas līdzekļus). Biedrība vai kooperatīvā sabiedrība nekavējoties pēc biedra balsojuma saņemšanas nosūtīs biedram apstiprinājumu, kā arī pēc balsojuma beigām publiskos visu biedru balsojumu, lai biedri varētu pārliecināties par balsojuma pareizību un izslēgtu iespēju manipulēt ar balsojuma rezultātiem.  Ja biedrs ir balsojis pirms kopsapulces, tas neliedz viņam ierasties uz kopsapulci klātienē vai piedalīties kopsapulcē attālināti (izmantojot elektroniskos saziņas līdzekļus) un attiecīgi arī piedalīties balsošanā kopsapulcē. Šajā gadījumā biedra iepriekš nodotais balsojums ir anulējams, un vērā ņemams kopsapulces laikā nodotais balsojums.  **2. Biedru tiesības piedalīties un balsot elektroniski**  Likumprojekts paredz, ka biedru kopsapulces daļēji var tikt noturētas attālināti jeb izmantojot elektroniskos saziņas līdzekļus.  Biedra tiesības piedalīties un balsot biedru kopsapulcē, izmantojot elektroniskos saziņas līdzekļus, nozīmē, ka biedru sapulce tiek organizēta klātienes formātā, taču biedram ir izvēles iespēja tai pieslēgties attālināti. Proti, ir noteikta biedru kopsapulces norises vieta, kur biedri var ierasties un īstenot visas biedru tiesības, kas saistītas ar biedru kopsapulci. Vienlaikus biedriem tiek nodrošināta iespēja pieslēgties biedru kopsapulcei attālināti jeb izmantojot elektroniskos saziņas līdzekļus. Attiecīgi šajā gadījumā daļa no biedriem kopsapulci var apmeklēt klātienē, bet daļa – attālināti, taču tā ir biedra brīva izvēle, kādā veidā – klātienē vai attālināti – biedrs piedalās un balso kopsapulcē.  Informācija par biedru tiesībām piedalīties un balsot, izmantojot elektroniskos saziņas līdzekļus (tajā skaitā, par biedra tiesību īstenošanu e-sapulcē), ir ietverama paziņojumā par biedru kopsapulces sasaukšanu, norādot kārtību un termiņu, kā šīs tiesības īstenot.  Biedru tiesības piedalīties un balsot elektroniski neierobežo biedra tiesības balsot pirms kopsapulces – tās ir nodrošināmas neatkarīgi no citiem veidiem, kas tiek piedāvāti biedru attālinātai dalībai kopsapulcē.  Biedru tiesības piedalīties un balsot elektroniski nedrīkst ierobežot citas biedra tiesības, kas saistītas ar biedru kopsapulcēm, piemēram, biedram ir tiesības izteikties, uzdot jautājumus un iesaistīties diskusijās. Ņemot vērā minēto, biedru attālināta dalība biedru kopsapulcē ir organizējama, nodrošinot visas biedru tiesības.  Ja biedri kopsapulcē piedalās attālināti, biedrībai vai kooperatīvajai sabiedrībai ir pienākums fiksēt un ierakstīt šādas sapulces norises gaitu un ierakstus saglabāt, nodrošinot iespēju nepieciešamības gadījumā biedriem, valdes un padomes locekļiem, revidentam un kompetentām iestādēm tiem piekļūt. Papildus tam sapulces gaita ir jāprotokolē un jāsagatavo sapulces protokols kārtībā, kāda jau šobrīd paredzēta biedru kopsapulcēm (tajā skaitā, ja protokols tiek sagatavots kā elektronisks dokuments, ir jāievēro Elektronisko dokumentu likumā noteiktās prasības protokola parakstīšanai).  3.Attālināta dalība Maksātnespējas likumā noteiktajās kreditoru sapulcēs  3.1. Atbilstoši Maksātnespējas likumam tiesiskās aizsardzības process ir tiesiska rakstura pasākumu kopums, kura mērķis ir atjaunot parādnieka spēju nokārtot savas saistības, ja parādnieks nonācis finansiālās grūtībās vai uzskata, ka tajās nonāks. Maksātnespējas likuma 48. panta pirmā daļa noteic, ka tiesiskās aizsardzības procesa īstenošanas termiņš nosakāms ne ilgāks par diviem gadiem no dienas, kad stājies spēkā tiesas nolēmums par tiesiskās aizsardzības procesa īstenošanu. Tāpat Maksātnespējas likums paredz iespēju grozīt tiesiskās aizsardzības procesa pasākumu plānu (sk. Maksātnespējas likuma 47. pantu). Gan sākotnēji izstrādājot tiesiskās aizsardzības procesa pasākumu plānu, gan sagatavojot grozījumus tiesiskās aizsardzības procesa pasākumu plānā, parādniekam atbilstoši Maksātnespējas likumā paredzētajai kārtībai ir jāpanāk saskaņojums ar kreditoriem.  Lai nodrošinātu labvēlīgākus nosacījumus tiesiskās aizsardzības procesa īstenošanai valstī izsludinātās ārkārtējās situācijas periodā un noteiktu periodu pēc tās beigām (seši mēneši), jāparedz iespēja jau sākotnēji tiesiskās aizsardzības procesa pasākumu plānu apstiprināt uz periodu, kas nav ilgāks par četriem gadiem, šobrīd noteikto divu gadu vietā.  Savukārt attiecībā uz tiem tiesiskās aizsardzības procesiem, kuri jau tiek īstenoti, jāparedz iespēja, iesniedzot tiesiskās aizsardzības procesa pasākumu plāna grozījumus, tiesiskās aizsardzības procesa pasākuma izpildes termiņu pagarināt uz ilgāku periodu, vienlaikus nepārsniedzot kopējo termiņu – četri gadi.  Paredzot iepriekš minētos mehānismus, uz attiecīgajiem tiesiskās aizsardzības procesiem nav piemērojams Maksātnespējas likuma 48. panta otrās daļas pirmais teikums, atbilstoši kuram var lemt vēl var divu gadu termiņa pagarinājumu tiesiskās aizsardzības procesa pasākumu plāna īstenošanai, ievērojot to, ka tajā noteiktais pagarinājums (vēl par diviem gadiem) tiek noteikts ar pagaidu regulējumu.  Būtiski uzsvērt, ka gan tiesiskās aizsardzības procesa pasākumu plāna apstiprināšanā, gan tā grozīšanā ir jāpanāk vienošanās ar kreditoriem atbilstoši Maksātnespējas likuma noteikumiem. Papildus iepriekš minētajam vēršama uzmanība, ka COVID-19 izplatība un tās sekas var nelabvēlīgi ietekmēt arī tos tiesiskās aizsardzības procesus, kuru īstenošanas termiņš jau šobrīd ir pagarināts uz Maksātnespējas likumā noteikto maksimālo termiņu – četri gadi.  Lai nodrošinātu iespēju sekmīgi pabeigt šāda veida tiesiskās aizsardzības procesus, jāparedz, ka gadījumos, kad tiesiskās aizsardzības procesa īstenošanas termiņš ir pagarināts atbilstoši Maksātnespējas likuma 48. panta otrajai daļai un tieši ar Covid-19 izplatību radītās nelabvēlīgās sekas liedz parādniekam izpildīt tiesiskās aizsardzības procesa pasākumu plānā noteikto, ar Covid-19 izplatību saistītās ārkārtējās situācijas periodā parādniekam ir tiesības pagarināt tiesiskās aizsardzības procesa īstenošanas termiņu vēl par vienu gadu.  Vēršama uzmanība, ka termiņa pagarinājumu iespējams realizēt tikai gadījumā, ja tam piekrīt Maksātnespējas likuma 42. panta trešajā daļā noteiktais kreditoru vairākums un atbilstoši Maksātnespējas likumā noteiktajai procedūrai sagatavots un iesniegts pieteikums tiesā.  Norādāms, ka saskaņā ar Maksātnespējas likuma 40. panta 1.1 daļu, izstrādājot tiesiskās aizsardzības procesa pasākumu plānu, parādniekam ir tiesības sasaukt kreditoru sapulci. Ievērojot MK rīkojumā Nr.103 Covid-19 izplatības mazināšanai noteiktos pulcēšanās aizliegumus vai ierobežojumus, likumprojekts paredz, ka šāda parādnieka iniciēta kreditoru sapulce tiesiskās aizsardzības procesa pasākumu plāna izstrādē var norisināties arī attālināti, izmantojot elektroniskos saziņas līdzekļus, piemēram, *Skype, Microsoft Teams*. Šādā gadījumā parādnieks nodrošina kreditoru identitātes pārbaudi.  Atbilstoši Elektroniskās maksātnespējas uzskaites sistēmas datiem šobrīd valstī tiek īstenoti 87 tiesiskās aizsardzības procesi (tai skaitā, ārpustiesas tiesiskās aizsardzības procesi).  Ņemot vērā minēto, likumprojekts paredz, ka:  (1) ar Covid-19 izplatību saistītās ārkārtējās situācijas periodā un sešus mēnešus pēc tās beigām, iesniedzot pieteikumu par tiesiskās aizsardzības procesa pasākumu plāna apstiprināšanu vai par tiesiskās aizsardzības procesa pasākumu plāna grozīšanu, tiesiskās aizsardzības procesa īstenošanas termiņu nosaka ne ilgāku par četriem gadiem no dienas, kad stājies spēkā tiesas nolēmums par tiesiskās aizsardzības procesa īstenošanu.  (2) ar Covid-19 izplatību saistītās ārkārtējās situācijas periodā, izstrādājot tiesiskās aizsardzības pasākumu plānu, kreditoru sapulci var noturēt arī attālināti. Kreditoru sapulces noturēšanas veidu nosaka parādnieks, ievērojot lēmumā par ārkārtējās situācijas izsludināšanu valstī noteiktos pulcēšanās ierobežojumus. Sasaucot kreditoru sapulci, nosaka vienu šādiem dalības kreditoru sapulcē veidiem:  1) sapulces dalībnieki piedalās un balso sapulcē klātienē;  2) sapulces dalībnieki piedalās un balso sapulcē, izmantojot elektroniskos saziņas līdzekļus, vai  3) sapulces dalībnieki rakstveidā balso par sapulces darba kārtībā iekļautajiem jautājumiem, savu balsojumu iesniedzot vismaz iepriekšējā dienā pirms kreditoru sapulces norises dienas.  3.2. Maksātnespējas likums paredz, ka kreditoru sapulces norisinās klātienē. Kreditoru sapulcei Maksātnespējas likumā ir noteiktas būtiskas pilnvaras – maksātnespējas procesa administratora (turpmāk – administratora) atlīdzības noteikšana, administratora atcelšanas ierosināšana, maksātnespējas procesa izdevumu atzīšana par pamatotiem, parādnieka mantas pārdošanas veidu (sk. Maksātnespējas likuma 115. panta 2.1 daļu) vai pārdošanas termiņa pagarināšanu, kā arī turpmāko rīcību ar mantu, kas izslēgta no mantas padošanas plāna (sk. Maksātnespējas likuma 111. panta septīto daļu). Lai nodrošinātu lēmumu pieņemšanu, efektīvāk izmantotu procesā pieejamos līdzekļus, kā arī, lai, ievērojot MK rīkojumā Nr.103 Covid-19 izplatības mazināšanai noteiktos pulcēšanās aizliegumus vai ierobežojumus, izslēgtu nepieciešamību tikties klātienē, jāparedz regulējums, atbilstoši kuram kreditoru sapulces iespējams noturēt attālināti. Attālinātai kreditoru sapulces nodrošināšanai jāparedz iespēja noturēt kreditoru sapulces, izmantojot tos elektroniskos līdzekļus, kas ļauj pieslēgties tiešsaistē, piemēram, *Skype, Microsoft Teams*, tādējādi nodrošinot iespēju piedalīties un balsot pilnībā attālināti. Tāpat jāparedz iespēja kreditoriem noturēt kreditoru sapulces rakstveidā, iepriekš nosūtot darba kārtību un izlemjamos jautājumus, nosakot datumu, līdz kuram savs balsojums jāiesniedz rakstveidā.  Atbilstoši Maksātnespējas likuma 86. panta otrajai daļai kreditoru sapulci vada administrators. Vēršama uzmanība, ka, nodrošinot kreditoru sapulces norisi tieši administratoram kā ar tiesas nolēmumu ieceltam speciālistam, kurš nodrošina likumīga un efektīva maksātnespējas procesa norisi, atbilstoši spēkā esošajam tiesiskajam regulējumam, jāpārliecinās par kreditoru sapulces dalībnieku pilnvarām un identitāti, tostarp tajos gadījumos, kad kreditoru sapulce norisinās attālināti. Ievērojot minēto, secināms, ka tiek paredzēti tikai papildu veidi kreditoru sapulces organizēšanas formai, proti, netiek mainīts Maksātnespējas likumā nostiprinātais regulējums par kreditoru sapulces būtību.  Ievērojot minēto, likumprojekts paredz, ka:  (1) ar Covid-19 izplatību saistītās ārkārtējās situācijas periodā maksātnespējas procesā atbilstoši Maksātnespējas likuma noteikumiem kreditoru sapulces var noturēt arī attālināti. Kreditoru sapulces noturēšanas veidu nosaka administrators, ievērojot noteiktos pulcēšanās ierobežojumus.  (2) Administrators, sasaucot kreditoru sapulci, nosaka vienu no šādiem dalības veidiem:  1) sapulces dalībnieki piedalās un balso sapulcē klātienē;  2) sapulces dalībnieki piedalās un balso sapulcē, izmantojot elektroniskos saziņas līdzekļus, vai  3) sapulces dalībnieki rakstveidā balso par sapulces darba kārtībā iekļautajiem jautājumiem, savu balsojumu iesniedzot vismaz iepriekšējā dienā pirms kreditoru sapulces norises dienas.  Vienlaikus būtiski uzsvērt, ka kreditoru sapulces forma (klātienē vai tiešsaistē) neietekmē Maksātnespējas likuma 86. panta 11.-14. daļā noteiktā regulējuma ievērošanu par kreditoru sapulču protokolēšanu. Līdz ar to kreditoru sapulces vadītājs (administrators) nodrošina sapulces protokolēšanu un protokola sagatavošanu arī tad, ja tā notikusi tiešsaistes formā.  4. Citi jautājumi  4.1. nodokļu samaksas termiņa pagarināšana    Likumprojekts paredz paplašināt iespēju pagarināt nodokļu samaksas termiņu, lai šāds pagarinājums būtu pieejams ne tikai noteiktajās krīzes skartajās nozarēs strādājošajiem uzņēmumiem, bet jebkuram krīzes skartam nodokļu maksātājam, tādējādi nodrošinot vienādus nosacījumus visiem krīzes skartiem nodokļu maksātājiem. Ņemot vērā, ka nodokļu samaksas termiņu pagarinājumi būs pieejami jebkurā jomā strādājošajam nodokļu maksātājam, kā arī, ņemot vērā, ka regulējums neparedz citus selektivitātes kritērijus, uz nodokļu samaksas termiņa pagarinājumiem vairs neattieksies valsts atbalsta tiesiskais regulējums. Ievērojot minēto, likumprojekts paredz arī izslēgt normu, kura nosaka nodokļu administrācijai, piešķirot nodokļu samaksas termiņa pagarinājumu, ievērot Eiropas Komisijas regulas par Līguma par Eiropas Savienības darbību 107. un 108. panta piemērošanu *de minimis* atbalstam. Savukārt, kā izriet no Ministru kabineta 2020. gada 26. marta noteikumu Nr.165  "Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem" 5. punkta, iesniegumi nodokļu samaksas termiņa pagarinājuma piešķiršanai tiek izskatīti atbilstoši likuma "Par nodokļiem un nodevām" 24. pantā ietvertajām prasībām.  Šā grozījuma mērķis ir nodrošināt, lai nodokļu samaksas termiņa pagarinājums attiektos uz jebkuru krīzes skarto nodokļu maksātāju, neatkarīgi no nozares, kurā tas darbojas. Tā rezultātā uz regulējumu nebūs attiecināms Eiropas Savienības valsts atbalsta regulējums, tajā skaitā, apjoma ierobežojumi, nepieciešamība skaņot ar Eiropas Komisiju, kā arī veikt sarežģītu sniegtā atbalsta uzskaiti. Ņemot vērā minēto, likumprojekts arī paredz svītrot normu, kurā ir ietverta atsauce uz Eiropas Savienības regulām par de minimis valsts atbalsta regulējumu.  4.2. fiziskās personas maksātnespējas procesa saistību dzēšanas plānā ietverto maksājumu veikšana  Šobrīd Maksātnespējas likuma 162. panta sestā daļa noteic, ka ar tiesas lēmumu vienu reizi saistību dzēšanas procedūras laikā uz termiņu, kas nepārsniedz vienu gadu, var uz pusi samazināt fiziskās personas maksātnespējas procesa saistību dzēšanas plānā paredzētos parādnieka maksājumus kreditoriem, ja viņš saistību dzēšanas procedūras laikā nespēj atrast algotu darbu vai ir kļuvis darbnespējīgs.  Gan Maksātnespējas kontroles dienestam sniegtā, gan plašsaziņas līdzekļos pieejamā informācija[[1]](#footnote-1) liecina, ka jau šobrīd personas, kurām tiek īstenots fiziskās personas maksātnespējas process ir norādījušas, ka ar COVID-19 izplatību izraisītās ārkārtējās situācijas rezultātā ir pilnībā zaudējušas ienākumus. Līdz ar to Maksātnespējas likumā iekļauto prasību maksāt kaut vai tikai pusi no sākotnējā saistību dzēšanas plānā noteiktā maksājuma nav iespējams izpildīt.  Ņemot vērā minēto, lai novērstu negatīvās sekas tām personām, kuras ar COVID-19 izplatību izraisītās ārkārtējās situācijas dēļ nav spējīgas pildīt saistību dzēšanas plānā noteiktās saistības, jāparedz pagaidu regulējums, atbilstoši kuram ar tiesas nolēmumu, personām tiktu atļauts neveikt kreditoriem saistību dzēšanas plānā paredzētos maksājumus. Šādā gadījumā parādnieks ar Covid-19 izplatību saistītās ārkārtējās situācijas periodā un vēl sešu mēnešu periodā pēc tās beigām varēs vērsties tiesā ar motivētu pieteikumu par saistību dzēšanas plānā ietverto maksājumu neveikšanu kreditoriem. Vienlaikus norādāms, ka šāda parādnieka tiesība ir nosakāma bez pieteikumu iesniegšanas reižu ierobežojumiem, ņemot vērā, ka ārkārtējās situācijas beigas nav iespējams paredzēt. Jau esošais regulējums sniedz tiesām un maksātnespējas procesa administratoriem tiesības rīkoties, ja pieteikums tiktu iesniegts negodprātīgi. Ar tiesas nolēmumu, paredzot uz noteikto periodu neveikt saistību dzēšanas plānā noteiktos maksājumus kreditoriem, vienlaikus tiek pagarināts saistību dzēšanas procedūras termiņš.  Atbilstoši Elektroniskās maksātnespējas uzskaites sistēmas datiem šobrīd valstī tiek īstenoti 2872 fiziskās personas maksātnespējas procesi, no kuriem 2233 ir saistību dzēšanas procedūras stadijā.  Tādējādi likumprojekts paredz noteikt, ka tiesapēc parādnieka motivēta pieteikuma saistību dzēšanas procedūras laikā ar Covid-19 izplatību saistītās ārkārtējās situācijas periodā un sešus mēnešus pēc tās beigām var lemt par saistību dzēšanas plānā ietverto maksājumu kreditoram veikšanas laika pārcelšanu, vienlaikus pagarinot saistību dzēšanas procedūras termiņu par attiecīgo periodu.  4.3. saistību tiesību noilguma termiņa apturēšana  Noilguma termiņa apturēšana ar COVID-19 izplatību izraisītās ārkārtējās situācijas laikā ļautu kreditoriem un parādniekiem civiltiesiskus strīdus savu interešu aizstāvībai tiesā risināt vēlāk, nevis šobrīd. Tas skar gan mantojuma lietas, gan darba strīdus, gan patērētāju strīdus ar kreditoru, pretenziju iesniegšanu pārvadātājiem un tūrisma aģentūrām, gan prasījumu iesniegšanu maksātnespējas procesā. Noilguma termiņa apturēšana uz ārkārtas situācijas laiku radītu arī mazākus satricinājumus šobrīd ietekmētajai civiltiesiskajai apgrozībai. Piemēram, kara stāvoklim šāds regulējums ir noteikts Civillikuma 1898. panta 1. punktā.  Ņemot vērā minēto, likumprojekts paredz noteikt, ka laikposmā no 2020. gada 12. marta līdz 2020. gada 1. jūlijam tiek apturēts likumos noteikto saistību tiesību noilguma termiņa tecējums, un šis laikposms ir atskaitāms no noilguma termiņa aprēķina. Likumprojektā paredzētais noilguma termiņa tecējuma apturējums būtu attiecināms vienīgi uz civiltiesību materiāli tiesiskajiem noilguma termiņiem, jo ir iespēja prasīt atjaunošanu nokavētajiem civilprocesuāliem termiņiem Civilprocesa likumā noteiktajā kārtībā, kā arī nebūtu attiecināms uz administratīvo pārkāpumu lietu un administratīvā akta izpildes noilguma termiņiem, jo minētos jautājumus reglamentēs Tieslietu ministrijas izstrādātais un izskatīšanai Ministru kabineta sēdē iesniegtais likumprojekts "Iestāžu darbības likums sakarā ar COVID-19 izplatību".  4.4. reliģiskā darbība  Reliģiskā darbībai parasti nav peļņas gūšanas  raksturs, kas vienlaicīgi nozīmē pastāvīgo ienākumu neesamību, proti, reliģiskās organizācijas lielākoties pārtiek no ticīgo ziedojumiem, kas, kā ierasts tiek vākti dievkalpojumu laikā.  Līdz ar to šobrīd, kad saskaņā ar MK rīkojuma Nr.103 4.5.punktu ir aizliegta reliģiskā darbība, pulcējoties, un reliģisko organizāciju pārstāvji, respektējot valdības lēmumu un rūpējoties par vispārējo sabiedrības veselību, šobrīd aicina ticīgos palikt mājās un neapmeklēt dievnamus, reliģiskās organizācijas ir palikušas bez ierastā finansiāla atbalsta.  Reliģiskās organizācijās to īpatnību dēļ uztur ievērojamo cilvēku skaitu, kas ir, piemēram, garīgais personāls, kalpotāji un citas personas (atkarībā no reliģiskās organizācijas teoloģijas un tradīcijas) kā arī, daudzām reliģiskajām organizācijām ir klosteri, kuros dzīvo mūki un mūķenes, kas ne vienmēr ir darba tiesiskajās attiecībās ar reliģisko organizāciju. Minētais nozīmē, ka iepriekš minēto cilvēku iztiku nodrošina reliģisko organizāciju ienākumi, ko veido ziedojumi. Tā kā arī reliģiskā darbība arvien vairāk tiek pārcelta uz virtuālo vidi, reliģisko organizāciju ienākumi (kolektes) ievērojami samazinās.  Tādējādi ir nepieciešams rast iespēju atļaut reliģiskajās organizācijām ierīkot ziedojumu telefonu, neskatoties uz to vai reliģiskajām organizācijām ir Sabiedriskā labuma organizācijas statuss. Tādējādi nodrošinot ienākumu gūšanu arī virtuāli, kas nodrošinātu tām personām, kuras finansiāli atbalsts reliģiskās organizācijas, iespēju darīt to arī attālināti.  4.5. tehnisks grozījums  Likumprojekts paredz likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 16. panta ceturto daļu izteikt jaunā redakcijā, veicot tajā tehniskus grozījumus par brīdinājuma izsniegšanu parādniekam, kā arī attiecinot šajā tiesību normā minēto uz nekustamā īpašuma labprātīgu pārdošanu izsolē tiesas ceļā. Ņemot vērā, ka šobrīd spēkā esošajā likuma “Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību” 16. panta ceturtajā daļā 60 dienu termiņš ir noteikts saistību bezstrīdus piespiedu izpildīšanas kārtībai, būtu tikai loģiski, ka līdzīga kārtība tiktu noteikta arī nekustamā īpašuma labprātīgai pārdošanai izsolē tiesas ceļā. Vienlaikus papildinājums tiek salāgots arī ar minētā likuma 16. panta pirmās daļas regulējumu,  saskaņā ar kuru līdz 60 dienām pagarināts [Komercķīlas likuma](https://likumi.lv/ta/id/50685-komerckilas-likums) [42.](https://likumi.lv/ta/id/50685-komerckilas-likums#p42) panta sestajā daļā minētā komercķīlu reģistra turētāja lēmuma par komercķīlas izlietošanu pieņemšanas termiņš. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Finanšu ministrija, Latvijas Finanšu nozares asociācija, Latvijas banka, Latvijas darba devēju konfederācija un Latvijas tirdzniecības un rūpniecības kamera. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Jebkura fiziska un juridiska persona, kura pieļauj civiltiesiskas saistības izpildīšanas nokavējumu laikposmā no 2020. gada 1. aprīļa līdz 2020. gada 1. septembrim, kā arī jebkura fiziska un juridiska persona, kura laikposmā no 2020. gada 12. marta līdz 2020. gada 1. jūlijam nespēj likumā noteiktajā noilguma termiņā īstenot savas prasījuma tiesības.  Biedrības, kooperatīvās sabiedrības un to biedri, maksātnespējas procesa dalībnieki, tiesas. |
| 2. | Tiesiskā regulējuma ietekme uz tautsaimniecību un administratīvo slogu | Likumprojektā ietvertajam tiesiskajam regulējumam būs pozitīva ietekme uz tautsaimniecību kopumā, nepasliktinot ar Covid-19 izplatību saistītās ārkārtējās situācijas laikā finanšu grūtībās nonākušo tiesību subjektu tiesisko stāvokli un palielinot viņu iespējas pēc ārkārtējās situācijas perioda beigām saprātīgā termiņā izpildīt savas pirms ārkārtējās situācijas izsludināšanas uzņemtās civiltiesiskās saistības un saglabāt savu maksātspēju, kā arī samazināt tiesu noslodzi civiltiesisku strīdu izskatīšanā. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4. | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020 | | Turpmākie trīs gadi (*euro*) | | | | |
| 2021 | | 2022 | | 2023 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi |  |  |  |  |  |  |  |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi |  |  |  |  |  |  |  |
| 1.2. valsts speciālais budžets |  |  |  |  |  |  |  |
| 1.3. pašvaldību budžets |  |  |  |  |  |  |  |
| 2. Budžeta izdevumi |  |  |  |  |  |  |  |
| 2.1. valsts pamatbudžets |  |  |  |  |  |  |  |
| 2.2. valsts speciālais budžets |  |  |  |  |  |  |  |
| 2.3. pašvaldību budžets |  |  |  |  |  |  |  |
| 3. Finansiālā ietekme |  |  |  |  |  |  |  |
| 3.1. valsts pamatbudžets |  |  |  |  |  |  |  |
| 3.2. speciālais budžets |  |  |  |  |  |  |  |
| 3.3. pašvaldību budžets |  |  |  |  |  |  |  |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) |  |  |  |  |  |  |  |
| 5. Precizēta finansiālā ietekme |  |  |  |  |  |  |  |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets | 0 | 0 | 0 | 0 |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) |  | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav attiecināms. | | | | | | |
| 8. Cita informācija | Konkrētu finansiālo ietekmi uz valsts un pašvaldību budžetiem pašlaik ir grūti un neiespējami prognozēt, ņemot vērā, ka tas būs atkarīgs no COVID-19 izplatības gan Latvijā, gan visā pasaulē. | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Likumprojekts šo jomu neskar. |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā visā valsts teritorijā izsludināto ārkārtējo situāciju un tās prognozējamo ietekmi uz valsts ekonomiku, minētā jautājuma risinājums nav atliekams.  Sabiedrība pēc normatīvā akta pieņemšanas tiks informēta ar publikāciju oficiālajā izdevumā „Latvijas Vēstnesis”, kā arī ievietojot to bezmaksas normatīvo aktu datu bāzē [www.likumi.lv](http://www.likumi.lv). |
| 2. | Sabiedrības līdzdalība projekta izstrādē | Likumprojekta izstrādē notika konsultācijas ar Latvijas Finanšu nozares asociāciju, Latvijas banku, Latvijas darba devēju konfederāciju, Latvijas tirdzniecības un rūpniecības kameru un Latvijas pašvaldību savienību. |
| 3. | Sabiedrības līdzdalības rezultāti | Latvijas Finanšu nozares asociācijas, Latvijas bankas, Latvijas darba devēju konfederācijas un Latvijas tirdzniecības un rūpniecības kameras ieteikumi ņemti vērā, izstrādājot likumprojektu. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Likumprojekta izpilde tiks nodrošināta esošo valsts pārvaldes un tiesas iestāžu funkciju un cilvēkresursu ietvaros, kā arī nav paredzēta jaunu institūciju izveide, esošu institūciju likvidācija vai reorganizācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pārvaldes funkcijas un uzdevumi netiek grozīti.  Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija.  Likumprojekts tiks īstenots esošo cilvēkresursu ietvaros. |
| 3. | Cita informācija | Nav. |

Ministru prezidenta biedrs,

tieslietu ministrs J. Bordāns

Rāgs 67036974,

[Sandris.Rags@tm.gov.lv](mailto:Sandris.Rags@tm.gov.lv)

Dreika 67046107,

[Toms.Dreika@tm.gov.lv](mailto:Toms.Dreika@tm.gov.lv)

Lielkalne 67036949,

[Baiba.Lielkane@t.gov.lv](mailto:Baiba.Lielkane@t.gov.lv)

Zeile 67046134,

[Olga.Zeile@tm.gov.lv](mailto:Olga.Zeile@tm.gov.lv)

v\_sk. = 5285

1. Sk., piemēram, Ārkārtējās situācijas dēļ daudzi vairs nespēj pildīt maksātnespējas procesā noteiktās saistības. Pieejams: <https://www.tvnet.lv/6928473/arkartejas-situacijas-del-daudzi-vairs-nespej-pildit-maksatnespejas-procesa-noteiktas-saistibas>; Covid-19: nedēļas laikā bezdarbnieku skaits pieaudzis par vairāk nekā tūkstoti. Pieejams: <https://www.delfi.lv/bizness/biznesa_vide/covid-19-nedelas-laika-bezdarbnieku-skaits-pieaudzis-par-vairak-neka-tukstoti.d?id=51990939>. [↑](#footnote-ref-1)